Anno Domini Mº CCº LXº IIº die jovis ante festum omnium sanctorum, hora prima, in claustro beate Marie Virginis Belnensis, Guillermus abbas Flavigniacensis fecit feodum et homagium reverendo patri Girardo, episcopo Eduensi, de Flavigniaco et ejus pertinentiis, juravitque idem Guillermus abbas in manu dicti episcopi supra sacrosancta Dei evangelia quod Flavigniacum cum munitionibus, turribus et abbatia redderet eidem episcopo ejusque successoribus secundum quod castra jurabilia et reddibilia consueverunt reddi ad usus et consuetudines Burgondie. Acta sunt hec dictis anno, tempore, die, loco, nobis presentibus rogatis et vocatis specialiter ad testificandum predicta Jofrido decano Belnensi, decano sancti Sequani, Guillermo senescallo Eduensi, magistro Frederico canonico Linguonensi, Jacobo de Balneis canonico Cabilonensi, domino Laurentio canonico Belnensi, presbitero et archipresbitero de Arneto, domino Guillermo canonico et archipresbitero Avalonensi, magistro Nicholao archipresbitero Corbigniacensi, Theobaldo domino Bellivisus, domino Guillermo milite, domino de Nolaco, domino Gerardo, milite, domino de Sautrona, qui omnes rogati sigilla nostra presentibus apponimus in robur et testimonium veritatis.